**ELŐTERJESZTÉS**

**a Jogi és Társadalmi Kapcsolatok Bizottsága 2018. június 22-i ülésére**

**Javaslat a 2018. évi adventi vásár koncepciójának megtárgyalására**

2017. évben újragondolásra került az adventi vásár Szombathelyen. A Fő tér és a Király utca dekorációs látvány- és fényelemekkel bővült. Nagy népszerűségnek örvendett a négyévszakos korcsolyapálya is a Városmakett és a Császárkő között, amit közel hétezer látogató vett igénybe. A visszajelzések alapján elmondható, hogy a 2017. évi látványelemekkel gazdagított és kiterjesztett karácsonyi vásár nagy sikert aratott mind a belföldi, mind a külföldi vásárlátogatók körében.

Az idei évben tervezett fejlesztésekről az alábbiakban tájékoztatom a Tisztelt Bizottságot:

A Közgyűlés a 2018. évi költségvetésben biztosította a forrást új pavilonok beszerzésére. A saját szervezés következtében az önkormányzati tulajdonú pavilonok pályáztatás útján kiválasztott kereskedők részére bérleti díj ellenében kerülnek hasznosításra. Ebből kifolyólag a további években már csak a karbantartásukra, tárolásukra kell forrást biztosítani, a bérleti díjból befolyó bevételt pedig a rendezés költségeire lehet felhasználni. A tervek szerint az új pavilonok a húsvéti vásáron is felhasználásra kerülnek, továbbá az önkormányzat és az általa fenntartott szervek által szervezett rendezvényeken is felhasználhatók lesznek és így jelentős bérleti díj bevételt biztosítanak majd. Az önkormányzati pavilonok bérbeadásával kapcsolatos pályázati felhívás 2018. szeptemberében kerül majd kiírásra.

A rendezők fontosnak tartják a belváros további csinosítását. Az adventi programsorozat helyszínei további dekorációs és látványelemekkel bővülnek, melyekre a forrás a költségvetésben rendelkezésre áll.

A tavalyi évben nagy sikert aratott négyévszakos korcsolyapálya ebben az évben is megvalósításra kerülhet, amelynek működtetési feltételei jelenleg kidolgozás alatt vannak.

Az idei adventi vásár területe tovább bővülne a felújított Berzsenyi térrel. Itt kerülhetnének megrendezésre az adventi időszakhoz kapcsolódó szakrális programok.

A hagyományokhoz híven, a Fő téri Rendezvénytéren kerül felállításra a karácsonyfa. Nagyszínpad biztosítja majd a koncertek, a nagyobb léptékű kulturális programok helyszínét. Elsősorban szombatonként a költségvetési előirányzatban biztosított keretek közötti minőségi, népszerű fellépők gondoskodnak majd a vásárlátogatók szórakoztatásáról.

A Fő téren mobil színpad áll majd rendelkezésre péntekenként a helyi fiatal tehetségek bemutatkozására a „Szombathely Akusztik” rendezvénysorozat keretében. Hétköznapokon helyi tehetségek, művészeti csoportok színesítenék a vásár programját.

A Rendezvényteret ebben az évben is kereskedő és vendéglátó pavilonok fognák közre.

Az Agora Szombathelyi Kulturális Központ szervezésében interaktív programok, kicsiket és nagyokat egyaránt vonzó attrakciók kerülnek megrendezésre.

A tervezett programokban hangsúlyosan tervezzük megjeleníteni, hogy 2018. év a családok éve. A „családbarát karácsony” jegyében zajlanak majd az adventi programok.

A meghitt ünnepi hangulatról a szóban forgó helyszínek mindegyikén hallható karácsonyi aláfestő zene gondoskodik.

A vásárban a vendéglátókon, kereskedőkön túl a helyi kézművesek megjelenését is ösztönözni, támogatni kívánjuk.

Tájékoztatom a Tisztelt Bizottságot, hogy a vásár részleteiről egyeztetni kívánok a Fő téren érintett kereskedőkkel, a Kereskedelmi és Ipar Kamarával, helyi vállalkozókkal és civil szervezetekkel.

A rendezők kiemelt figyelmet kívánnak fordítani a helyszínek biztonságára, tisztaságára, a kulturált környezet megóvására.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. június „ ….”**

/: **Dr. Puskás Tivadar** :/

**HATÁROZATI JAVASLAT**

**……../2018. (VI.22.) JTKB sz. határozat**

1. A Jogi és Társadalmi Kapcsolatok Bizottsága a 2018. évi adventi vásárral kapcsolatos koncepciót megtárgyalta és egyetért a vásár előterjesztés szerinti megvalósításával.
2. A Jogi és Társadalmi Kapcsolatok Bizottsága felkéri a polgármestert az adventi vásárral kapcsolatos intézkedések megtételére, valamint a vásárral kapcsolatos egyeztetések lefolytatására.
3. A Jogi és Társadalmi Kapcsolatok Bizottsága felkéri a polgármestert, hogy az önkormányzati pavilonok hasznosítására vonatkozó pályázati felhívást terjessze a Gazdasági és Városstratégiai Bizottság szeptemberi ülése elé.

**Felelős:** Dr. Takátsné Dr. Tenki Mária, a Bizottság elnöke

Dr. Puskás Tivadar polgármester

Illés Károly alpolgármester

(A végrehajtás előkészítéséért:

Nagyné Dr. Gats Andrea, a Jogi, Képviselői és Hatósági Osztály vezetője

Keringer Zsolt az Informatikai, Minőségügyi és Gondnoksági Kabinet vezetője)

**Határidő:** 1. pont: azonnal

2. pont: folyamatos

3. pont: a Bizottság 2018. szeptemberi ülése